ওয়েব ডেস্ক: আর জি করের অচলাবস্থা কাটাতে ফের বৈঠকে বসেছে হাসপাতাল কর্তৃপক্ষ ও জুনিয়র ডাক্তাররা। তাঁদের দাবিদাওয়া নিয়ে কর্তৃপক্ষ কতদূর এগিয়েছে, তা বুঝে নিয়েই পরবর্তী পদক্ষেপ ঠিক করবেন তাঁরা। এদিকে
নিরাপত্তা দাবি করে জুনিয়র ডাক্তারদের অনড় বিক্ষোভে রোগী ভোগান্তি বেড়েই চলেছে। এরই মধ্যে আজ নো সিকিউরিটি নো সার্ভিস স্লোগান তুলে হাসপাতাল চত্বরে মিছিল করেন শতাধিক জুনিয়র ডাক্তার। নিজের নিজের বিভাগে বৈঠকও করেন তাঁরা। প্রসঙ্গত, জুনিয়র ডাক্তারদের কর্মবিরতির জেরে সকাল থেকে চরম ভোগান্তিতে পড়েন রোগী আত্মীয়রা। দূরদূরান্তের সংকটাপন্ন রোগীদের নিয়ে ফিরতে হয় তাঁদের। হাসপাতালের চিকিত্সা পরিষেবা সম্পূর্ণ ভেঙে পড়ে। শনিবার রাতে ঘটনার জেরে রোগীর পরিবারের এক আত্মীয়কে গ্রেফতার করে টালা থানার পুলিস। প্রতিবাদে তাঁরা বেলায় বেশকিছুক্ষণ বিটি রোড অবরোধ করেন।